**VŠEOBECNE ZÁVÄZNÉ NARIADENIE**

**obce Boleráz č. 100/2019**

**o užívaní verejných priestranstiev a d****održiavaní verejnému poriadku v obci Boleráz**

Obec Boleráz v zmysle § 6 a §11 ods. 4 písm. g) zákona 369/1990 Zb. o Obecnom zriadení vydáva pre územie obce Boleráz toto

**Všeobecne záväzné nariadenie o užívaní verejných priestranstiev a dodržiavaní verejného poriadku v obci Boleráz (ďalej len „VZN“)**

# Článok 1- Úvodné ustanovenie

Toto VZN určuje verejné priestranstvá, upravuje ich užívanie, určuje činnosti, ktoré sú v rozpore s verejným poriadkom a stanovuje sankcie za porušovanie povinností vyplývajúcich z tohto VZN.

**Článok 2 - Základné pojmy**

**Verejné priestranstvo** – za verejné priestranstvo sa považujú všetky miesta, ktoré slúžia verejnosti a to najmä: cesty, miestne komunikácie, ulice, chodníky, mosty, pozemok na ktorom je umiestnená budova obecného úradu, zelené plochy okolo obecného úradu a pamätníkov v obci, výsadba drevín a kvetinová výsadba pred obecným úradom, kostolom, obecným priestorom smerom na železničnú stanicu, zelené pásy medzi komunikáciou a oplotením súkromných pozemkov, cintoríny, verejná zeleň, športové areály, zatrávnená plocha medzi záhradami domov slúžiaca ako požiarna cesta a podobne. Tieto priestranstvá sú v majetku obce alebo v majetku štátu, prípadne môžu byť v majetku fyzických osôb.

**Verejný poriadok** je systém spoločenských vzťahov, vznikajúcich pri správaní sa ľudí, prevažne na verejnosti, regulovaný právnymi predpismi a sociálnymi normami. Verejný poriadok podľa tohto nariadenia rozumie súhrn podmienok a povinností upravujúcich udržiavanie verejného poriadku a čistoty na verejných priestranstvách, dodržiavanie nočného pokoja, užívanie verejných priestranstiev, používanie zábavnej pyrotechniky a pod. Účelom tohto nariadenia je viesť občanov k tomu, aby dodržiavali zákony a ostatné právne predpisy, aby rešpektovali práva ostatných spoluobčanov, aby pri výkone svojich vlastníckych práv nenarúšali práva iných osôb a nenarúšali verejný poriadok a občianske spolunažívanie.

# Článok 3 – Užívanie verejných priestranstiev

1. Verejné priestranstvá môže užívať primeraným spôsobom ich určeniu každý.
2. Priestor pred rodinnými domami si môžu vlastníci prípadne ich užívatelia primerane upravovať, na vjazdy na pozemok, na parkoviská a pod. (preddomová úprava). Na akékoľvek úpravy verejných priestranstiev pred rodinnými domami a trávnatej plochy medzi záhradami rodinných domov slúžiacej ako požiarna cesta je potrebný predchádzajúci súhlas obce. Tieto úpravy nesmú smerovať k tomu, že obmedzujú ich užívanie ostatnými účastníkmi, najmä nesmú byť nebezpečné. Je zakázané ich ohradzovať, oplocovať a tak znemožňovať ich užívanie ostatnými účastníkmi. Tiež je zakázané na ich ohraničovanie používať ostré predmety ako skaly, tyče a podobne.
3. Obec môže verejné priestranstvo vo verejnom záujme prenajať na určený účel, vo výnimočných prípadoch za úhradu prenajať na podnikanie.

# Článok 4 – Udržiavanie čistoty verejných priestranstiev, uloženie stavebného a iného materiálu

1. Udržiavanie čistoty verejných priestranstiev je spoločnou záležitosťou všetkých fyzických a právnických osôb pôsobiacich na území obce, ako aj všetkých obyvateľov a návštevníkov obce Boleráz. Občania sú povinní udržiavať verejné priestranstvá nachádzajúce sa medzi komunikáciou a oplotením súkromných pozemkov bez odpadkov, iných nečistôt, buriny.
2. Na uloženie stavebného a iného materiálu na nevyhnutne potrebný čas na verejné priestranstvo podáva písomnú žiadosť vlastník alebo nájomca nehnuteľnosti, ktorý potrebuje stavebný materiál uložiť.
3. Žiadosť sa podáva na obecnom úrade a žiadateľ v nej popíše aký stavebný a iný materiál, dôvody a na akú dobu potrebuje na verejnom priestranstve uložiť.
4. Uloženie stavebného a iného materiálu možno vykonať až po písomnom súhlase obce.

**Článok 5 – Preddomová úprava**

1. Na preddomovú úpravu verejného priestranstva podáva písomnú žiadosť vlastník alebo nájomca nehnuteľnosti, pred ktorou sa má úprava robiť.
2. Žiadosť sa podáva na obecnom úrade a žiadateľ v nej popíše akú preddomovú úpravu chce vykonať. Prílohou žiadosti je jednoduchý náčrt úprav.
3. Požadovanú preddomovú úpravu možno vykonať až po písomnom súhlase obce.

**Článok 6 - Spôsoby užívania verejného priestranstva**

**1.** Spôsoby užívania verejného priestranstva:

**a) obvyklé užívanie verejného priestranstva,**

**b) osobitné užívanie verejného priestranstva.**

**2.** Obvyklé užívanie verejného priestranstva je využívanie priestorov verejných priestranstiev obyvateľmi obce ako aj inými osobami obvyklým spôsobom.

**3.** Osobitným užívaním verejného priestranstva sa rozumie jeho využívanie nad obvyklú mieru alebo iné, než obvyklé účely, a to najmä:

a) užívanie verejného priestranstva na uloženie odpadu, postavenie stavebného zariadenia (napr. lešenie, ostatné stavebné zariadenie ), uloženie veľkoobjemového kontajneru,

b) užívanie verejného priestranstva na reklamné účely, propagačné a komerčné účely, prezentácie firiem a politických strán, (napr. umiestnenie informačných stojanov, vylepovanie plagátov ),

c) trvalé parkovanie vozidla,

d) užívanie verejného priestranstva na umiestnenie zábavných zariadení (napr. kolotočov, a pod ),

e) užívanie verejného priestranstva v zmysle osobitného všeobecne záväzného nariadenia, ktorým sa upravujú podmienky predaja výrobkov a poskytovania služieb na trhových miestach,

f) užívanie verejného priestranstva pre poskytovanie dočasných pohostinských a reštauračných služieb v dočasných posedeniach pred trvalou prevádzkovou jednotkou (napr. letná terasa).

**4.** Bez povolenia obce je osobitné používanie verejného priestranstva zakázané.

**5.** Po skončení osobitného užívania verejného priestranstva uviesť priestranstvo do pôvodného stavu. Ak sa tak nestane, uvedie priestranstvo do pôvodného stavu mesto na náklady znečisťovateľa.

**Čl. 7 - Dodržiavanie verejného poriadku**

**1.** Na území obce je každý povinný zdržať sa činností, ktoré narúšajú verejnú čistotu, verejný poriadok, zdravé podmienky a zdravý spôsob života obyvateľov obce a v rozpore so všeobecne

záväznými právnymi predpismi, dobrými mravmi a všeobecne uznávanými pravidlami občianskeho

spolužitia.

**2.** Obyvatelia obce, právnické osoby a fyzické osoby podnikatelia, ktoré majú vo vlastníctve, správe alebo inom užívaní nehnuteľný majetok, objekty obchodov alebo iných prevádzok poskytujúcich služby, ako aj majetok rodinných domov a priľahlých pozemkov, sú povinní zabezpečiť, aby miesta verejnosti prístupné boli riadne, včas a v potrebnom rozsahu udržiavané a vyčistené.

**3.** Osoby uvedené v ods. 2. sú povinné v súvislosti s udržiavaním poriadku a čistoty najmä:

a) zabezpečovať pravidelné čistenie a sústavne dozerať na dodržiavanie čistoty na mieste verejnosti prístupnom,

b) zabezpečovať, aby užívaný majetok neohrozoval alebo nenarúšal verejnú čistotu, vzhľad alebo

prostredie obce, zdravé podmienky a zdravý spôsob života obyvateľov na území obce,

c) zabezpečovať, aby užívaný majetok neobmedzoval alebo neohrozoval iného pri všeobecnom užívaní verejného priestranstva alebo miesta verejnosti prístupného,

d) zabezpečovať dostatočný počet odpadkových košov, ich pravidelné vyprázdňovanie, starať sa o

čistotu ich okolia a o ich udržiavanie.

**4.** V záujme ochrany verejného poriadku na území obce sa zakazuje:

a) obťažovať susedov alebo svoje okolie, alebo ohrozovať výkon práv iného nad primeranú mieru, a to

najmä:

**-** hlukom, prachom, popolčekom, dymom, plynmi, parami, pachmi, pevnými a tekutými odpadmi,

svetlom, tienením a vibráciami,

**-** ohrozovať a negatívne ovplyvňovať susedovu stavbu alebo pozemok úpravami pozemku alebo

úpravami stavby na ňom zriadenej bez toho, že by urobil dostatočné opatrenie na upevnenie

stavby alebo pozemku,

**-** nesmie nechať chované zvieratá vnikať na susediaci pozemok,

**-** nesmie nešetrne, prípadne v nevhodnej ročnej dobe odstraňovať zo svojej pôdy korene stromu

alebo odstraňovať vetvy stromu presahujúce na jeho pozemok,

- trvale parkovať s vozidlami na chodníkoch, na cestnej zeleni a inej verejne prístupnej zeleni alebo parkovať na iných miestach, kde zastavenie alebo státie môže ohroziť bezpečnosť a plynulosť cestnej premávky alebo obmedziť jazdu vozidiel,

c) budiť na verejných priestranstvách verejné pohoršenie, a to najmä hlasitým nadávaním, pľuvaním, krikom, vykonávaním telesnej potreby, prípadne iným spôsobom porušovať zaužívané pravidlá slušného správania sa,

d) ničiť a poškodzovať pamiatkové objekty (napr. sochy, pamätníky, hroby a náhrobné kamene),

e) ničiť, znečisťovať sprejovými nápismi alebo inak poškodzovať súkromné, verejné objekty a

zariadenia ako sú trvalé a dočasné stavby v obci, stĺpy verejného osvetlenia, elektrického vedenia,

nádoby a koše na odpadky, autobusové zastávky, lavičky,

f) znečistiť verejné priestranstvo, verejne prístupný objekt alebo znečistiť verejnoprospešné zariadenie plagátovou výzdobou, komerčnými a reklamnými oznamami alebo zanedbať povinnosť upratovania verejného priestranstva,

g) úmyselne zničiť, poškodiť, znečistiť alebo neoprávnene odstrániť, zameniť, pozmeniť, zakryť alebo premiestniť turistickú značku alebo iné orientačné označenie,

h) poškodiť alebo neoprávnene zabrať verejné priestranstvo, verejne prístupný objekt alebo

verejnoprospešné zariadenie,

i) jazdiť na skatebordoch na verejnom priestranstve mimo vyhradených miest, ktorými sú chodník v smere k železničnej stanici od hlavnej cesty k mostu. Na vyhradenom mieste sa dovoľuje jazdiť na skatebordoch v čase od 8.00h do 20.00h. V inom čase je skateovanie zakázané.

**Čl. 8 - Zákaz používania pyrotechnických výrobkov**

**1.** V obytných zónach na území obce a na verejných priestranstvách sa zakazuje používanie

pyrotechnických výrobkov na zábavné a oslavné účely počas celého roka.

**2.** Zákaz používania pyrotechnických výrobkov sa nevzťahuje:

a) od 31.12. do 01.01. v čase od 18.00 hod. do 03.00 hod.,

b) na verejné kultúrne podujatia organizované obcou Boleráz.

**3.** Ten, kto bude vykonávať ohňostrojné práce alebo ten, pre koho sa tieto práce majú vykonávať

a ohňostrojné práce nevyžadujú osobitné povolenie podľa § 27 ods. 1 banského zákona, musí požiadať obec o súhlas s ich vykonaním, a to najneskôr 10 pracovných dní pred termínom ich vykonania.

4. Ohňostrojné práce možno vykonať, ak obec vydá na ich vykonanie súhlas podľa osobitného predpisu. Vykonanie ohňostrojných prác sa musí oznámiť preukázateľným spôsobom obvodnému banskému úradu, miestne príslušnému okresnému riaditeľstvu Hasičského a záchranného zboru alebo Hasičskému a záchrannému útvaru hlavného mesta Slovenskej republiky Bratislava a Policajnému zboru najneskôr 48 hodín pred ich plánovaným vykonaním. K oznámeniu sa pripojí aj súhlasné stanovisko obce s vykonaním ohňostrojných prác.Obec takúto žiadosť vybaví v lehote najneskôr 3 dni pred termínom vykonania požadovaných ohňostrojných prác.

**5.** Pyrotechnické výrobky triedy II, III a IV sa nesmú používať v uzatvorených miestnostiach, v blízkosti kostolov, detských zariadení, materskej školy, základnej školy, cintorínov a pri športových podujatiach. Tento zákaz neplatí, ak použitie pyrotechnických výrobkov je súčasťou

organizovaného vopred ohláseného športového podujatia.

**Čl. 9 - Dodržiavanie verejného poriadku v čase nočného kľudu**

**1.** Časom nočného kľudu je na celom území obce Boleráz je považovaný čas od 22.00 hod. Do 6.00 hod..

**2.** Verejný poriadok v čase nočného kľudu je zakázané rušiť hlasovými a hlukovými prejavmi nad mieru primeranú pomerom ( spevom, produkciou hudby, hlukom motorov áut a motoriek, kosačiek, a iných strojov).

**3.** Toto obmedzenie sa nevzťahuje na:

a) prvý a posledný deň v roku,

b) akcie a podujatia organizované obcou Boleráz,

c) akcie a podujatia riadne ohlásené a akceptované obcou

d) vykonávanie prác, ktoré nemožno vykonať v inom čase, ako sú zimná údržba komunikácií,

odstraňovanie havárií inžinierskych sietí.

**Čl. 10 - Kontrolná činnosť**

Kontrolnú činnosť nad dodržiavaním záväzného nariadenia vykonávajú:

a) starosta obce,

b) poslanci OZ,

e) hlavný kontrolór.

# Článok 11 – Zodpovednosť za porušenie povinností tohto VZN - sankcie

1. Porušenia nariadenia sa dopustí ten, kto užíva verejné priestranstvo v rozpore s týmto VZN najmä:

1. ak vykonáva preddomovú úpravu bez súhlasu obce,
2. ak vykoná preddomovú úpravu v rozpore so súhlasom obce alebo napriek nesúhlasu obce,
3. ak zabráni, znemožní, alebo obmedzí užívať verejné priestranstvo ostatným účastníkom,
4. ak umiestní stavebný materiál a iné zakázané predmety na verejnom priestranstve podľa článku 3 ods. 3 tohto VZN
5. ak znečisťuje verejné priestranstvo podľa článku 4 tohto VZN

1. Vo veciach porušenia nariadenia podľa predchádzajúceho odseku rozhoduje a ukladá pokuty obec Boleráz v súlade s § 13 zákona o obecnom zriadení a v súlade so zákonom o priestupkoch. Za porušenie povinností vyplývajúcich z tohto VZN môže obec Boleráz uložiť pokutu fyzickým osobám nasledovne: za priestupok podľa čl. 4, čl. 7 ods. 4 písm. a) až f) a i) možno uložiť pokutu do 33 eur, za priestupok podľa ods. 4 písm. g) až h) možno uložiť pokutu do 99 eur. Za porušenie čl. 8 tohto VZN možno uložiť pokutu do 500 eur. Za porušenie čl. 9 tohto VZN možno uložiť pokutu do 100 eur. Za porušenie tohto VZN právnickou osobou alebo fyzickou osobou oprávnenou na podnikanie môže obec podľa § 13 ods. 9 písm. a) a b) zákona č. 369/1990 Zb. o obecnom zriadení v znení neskorších predpisov uložiť pokutu do výšky 6 638 €. Porušenie ustanovení tohto VZN je možné sankcionovať aj v zmysle osobitných predpisov.
2. Finančné prostriedky získané z pokút za porušenie povinností sú príjmom obce.
3. Pri ukladaní pokuty sa postupuje podľa všeobecných predpisov o správnom konaní. Pri porušení povinností vyplývajúcich z tohto VZN fyzickými osobami sa postupuje podľa zákona o priestupkoch.
4. V prípade, že ten kto v rozpore s týmto VZN užíva verejné priestranstvo a neuvedie ho do pôvodného stavu ani na výzvu obce, vykoná tak obec na jeho náklady.
5. Od finančnej sankcie možno upustiť, ak k náprave postačí verejné prerokovanie priestupku a napomenutie porušovateľa a prísľub porušovateľa okamžite skončiť s porušovaním a urobiť účinnú nápravu.

**Článok 12 – Platnosť a účinnosť**

Na tomto Všeobecne záväznom nariadení Obce Boleráz sa uznieslo Obecné zastupiteľstvo v  Boleráze dňa 208.08.2019 uznesením č. 69/2019

Všeobecne záväzne nariadenie o užívaní verejného priestranstva a dodržiavaní verejnému poriadku v obci Boleráz nadobúda účinnosť 15. dňom od vyvesenia po schválení na úradnej tabuli obce Boleráz.

Ing. Pavol Mackovčín

starosta obce

Vyvesené: 12.08.2019

Zvesené : 27.08.2019